ผู้บริหาร NMG งานเข้า! ศาลรับฟ้องหลังพาดพิง NEWS
ศาลมีคำสั่งรับฟ้อง กรณี NEWS หรือชื่อเดิม SLC ได้ยื่นฟ้องอาญา “นายสุทธิชัย หยุ่น” พร้อมคณะกรรมการ NMG ทั้ง 10 ราย เหตุกล่าวหาว่า NEWS หวังจะเข้าบริหารสื่อทีวีดิจิตอล-ควบคุมสื่อไว้ในมือ โดยศาลนัดตรวจสอบพยานหลักฐาน 25 ม.ค. 59
30 พ.ย. 2558

ผู้สื่อข่าวรายงานว่า จากกรณีที่บริษัท นิวส์ เน็ตเวิร์ค จำกัด (มหาชน) หรือ NEWS หรือเดิมชื่อว่า บริษัท โซลูชั่นคอนเนอร์ (1998) จำกัด (มหาชน) หรือ SLC เข้ายื่นฟ้องบุคคลและนิติบุคคล 10 ราย ซึ่งจำเลยทั้ง 10 ได้กล่าวหาว่า SLC เป็นตัวแทนเชิดของกลุ่มชินวัตร หวังจะเข้าบริหารสื่อทีวีดิจิตอลและควบคุมสื่อไว้ในมือ เพื่อต้องการควบคุมทิศทางข่าว สังคม ให้เป็นไปในแนวทางที่ต้องการนั้น
โดยในวันนี้ (30 พ.ย. 58) ที่ศาลอาญา ถ.รัชดาภิเษก ศาลมีคำสั่งว่า เมื่อวิเคราะห์พยานหลักฐานทั้งโจทย์และจำเลยแล้ว ปรากฎว่ามีการลงข้อความตามคำฟ้องเผยแพร่ในหน้าเว็บเพจเฟสบุ๊คของจำเลยที่ 3 และในหน้าเว็บไซด์ของจำเลยที่ 1, 2,4 และจำเลย 5 ดังกล่าวมาลงโฆษณาในเว็บไซด์ของจำเลยที่ 1, 2 และจำเลยที่ 3-8 เป็นกรรมการของจำเลยที่ 1, 2, 9และจำเลย 10 เป็นบรรณาธิการข่าวออนไลน์มีหน้าที่ตรวจสอบเนื้อหาและข้อความข่าวก่อนลงโฆษณา จึงถือได้ว่าจำเลยทั้ง 10 มีส่วนเกี่ยวข้องกับการกระทำตามคำฟ้องของโจทย์ คดีโจทย์จึงมีข้อมูลตามกฎหมายให้ประทับฟ้องพิจารณาต่อไป โดยศาลนัดตรวจสอบพยานหลักฐานในวันที่ 25 ม.ค. 2559
สำหรับ จำเลยที่ 1 บริษัท เนชั่น มัลติมีเดีย กรุ๊ป จำกัด (มหาชน) (NMG)
จำเลยที่ 2 บริษัท กรุงเทพธุรกิจ มีเดีย จำกัด
จำเลยที่ 3 นายอดิศักดิ์ ลิมปรุ่งพัฒนกิจ
จำเลยที่ 4 น.ส.ดวงกมล โชตะนา
จำเลยที่ 5 นายสุทธิชัย แซ่หยุ่น
จำเลยที่ 6 นายเสริมสิน สมะลาภา
จำเลยที่ 7 นายพนา จันทรวิโรจน์
จำเลยที่ 8 น.ส.ณัฐวรา แสงวารินทร์
จำเลยที่ 9 นายจักรกฤษ เพิ่มพูน และ
จำเลยที่ 10 นายนิติราษฎร์ บุญโย
โดยนายอารักษ์ ราษฎร์บริหาร ประธานเจ้าหน้าที่บริหาร NEWS พร้อมกับนายสุวัฒน์ อภัยภักดิ์ ทนายความ เข้ายื่นฟ้องบุคคลและนิติบุคคลทั้ง 10 ราย ข้างต้นที่ได้ร่วมกันกระทำความผิดตาม พ.ร.บ. หลักทรัพย์ และตลาดหลักทรัพย์ พ.ศ. 2535 มาตรา 89/6-7, 89/24, 281/2, 296, 298 , พ.ร.บ.ว่าด้วยความผิดเกี่ยวกับคอมพิวเตอร์ พ.ศ.2550 มาตรา 3, 14, 15, พ.ร.บ.จดแจ้งการพิมพ์ พ.ศ. 2550 และร่วมกันหมิ่นประมาทผู้อื่นด้วยการโฆษณาตามประมวลกฎหมายอาญา มาตรา 326 และ 328 ตั้งแต่วันที่ 23 มี.ค. 2558
ทั้งนี้จำเลยทั้ง 10 ได้กล่าวหาว่า SLC เป็นตัวแทนเชิดของกลุ่มชินวัตร หวังจะเข้าบริหารสื่อทีวีดิจิตอลและควบคุมสื่อไว้ในมือ เพื่อต้องการควบคุมทิศทางข่าว สังคม ให้เป็นไปในแนวทางที่ต้องการ โดยไม่คำนึงถึงความถูกต้อง คุณธรรม จริยธรรม มีแหล่งที่มาของเงินที่น่าสงสัย เป็นเงินที่ได้มาจากการกระทำความผิดและมีกรรมการหรือตัวแทนของเดินทางไปสิงคโปร์เพื่อหาแหล่งทุนมาซื้อสื่อ เพื่อต้องการปิดกั้นสื่อและชี้นำสังคมให้เป็นไปใน ทิศทางที่ต้องการ เป็นผู้ปั่นหุ้น เป็นการกระทำความผิดทางอาญาและเป็นความผิดอาญาทางเศรษฐกิจที่ร้ายแรง และมีการกระทำอันไม่เป็นธรรมเกี่ยวกับการซื้อขายหลักทรัพย์และการเข้าถือหลักทรัพย์เพื่อครอบงำกิจการ พร้อมทั้งเรียกค่าเสียหายจำนวน 2,343,005,267.90 บาท 